R. Bauer, poslanec: (2009-04-16):
Na jednej americkej konferencii o nových technológiách, zábave a dizajne, ktorá sa koná každoročne a ktorej vystúpenia je možné vzhliadnuť na portáli Youtube, profesor Hans Rössling na svojich pohybujúcich sa grafoch ukázal, že od roku 1960 sa podľa jeho slov kompletne zmenil svet. Je veľmi pútavé sledovať ináč nudné dáta a ich zmeny v čase na pohybujúcich sa grafoch. Krajiny sveta, ktoré na začiatku 60. rokov mali pôrodnosť 8 detí na jednu ženu a zároveň nízky priemerný vek obyvateľov i dožitia, za posledných viac ako 40 rokov zmenili svoje demografické správanie sa a dnes majú síce dlhší priemerný vek dožitia, ale rodiny s omnoho menším počtom detí, ľudia sú starší. Rovnako je to aj v krajinách, ktoré pred 40. rokmi mali menšiu plodnosť. Najhoršia je situácia v Európe a z Európy je najhoršia na Slovensku. V roku 1960 bol u nás počet narodených detí na jednu ženu asi 3,5; dnes je to cca 1,2. Jedno z najnižších čísel na svete. V absolútnych číslach to predstavuje priepastný pokles z viac ako 100 tisíc narodených detí za rok v minulosti na dnešných vyše 50 tisíc, ako to máte uvedené v dôvodovej správe a ako to uviedol aj predkladateľ, kolega – poslanec Vladimír Palko. Keďže však súčasne s týmto procesom dochádza k predlžovaniu dĺžky ľudského života, vymieranie nie je viditeľné v porovnaní počtu zosnulých a narodených za rok. S počtom detí, samozrejme, súvisí aj počet rozvodov. Od roku 1950, kedy na 100 sobášov bolo u nás len cca 6 rozvodov, dnes je to viac ako 40 rozvodov na 100 sobášov. Dovolil som si túto demografickú odbočku, aby som ukázal, že Slovensko je ohrozené a treba sa tým vážne zaoberať už tu a teraz. Nemci to pochopili omnoho skôr a dnes je diskusia v Nemecku o volebnom práve rodičov aj za deti omnoho ďalej ako u nás. Otázky pre takúto diskusiu sú tieto. Kto zastupuje záujmy detí v demokratických voľbách? Ako posilniť rodinu a zmeniť nepriaznivú situáciu rodín s deťmi? Ak sa narodí dieťa, nesú práve jeho rodičia zodpovednosť za život svojho dieťaťa od jeho počatia. Preto je úplne logické, že by mali mať možnosť rozhodovať nielen sami za seba, ale aj za svoje deti. Tak by každý rodič mal mať možnosť hlasovať akoby dvakrát. Najprv vo svojom mene a potom v mene svojich detí. Je totiž prirodzené, že človek, ktorý je spoluzodpovedný za rodinu, sa bude rozhodovať vysoko zodpovedne a uvážlivo. Takýmto spôsobom by zastupovali rodičia zvýšeným počtom hlasov vo voľbách aj práva svojich detí. Dnešný volebný systém brutálne diskriminuje rodiny s deťmi. Skupina bezdetných obyvateľov má na každého obyvateľa jeden hlas, to je na 100 obyvateľov 100 hlasov. Rodiny s troma deťmi majú na 100 osôb len 40 hlasov. Populistickí politici presadzujú všetky výhody pre starnúce bezdetné vrstvy obyvateľov, čo onedlho zaplatia deti z dvoj, trojdetných rodín. Veď rodiny s troma deťmi majú len 40 hlasov na 100 obyvateľov. Pre populistických politikov sú to teda menej ako poloviční ľudia. Na Slovensku vždy platil v minulosti systém troch grošov. Ak pracujúci zarobil tri groše, z jedného žil, jeden vrátil rodičom a jeden požičal deťom. Dnes dávame na generáciu s bohatými životnými skúsenosťami mnohonásobne viac než na financovanie detí, ich zdravie a vzdelávanie. Je evidentné, že zmenou vo volebnom práve, ktorú ako poslanci za Konzervatívnych demokratov Slovenska, za KDS navrhujeme, by sa posilnilo postavenie rodiny a postoj spoločnosti k rodinám a k deťom by sa mohol postupne meniť v prospech rodiny a detí. Výhody, ktoré by tento návrh priniesol, sú tieto: Po prvé politici sa budú musieť viacej starať o rodinu a záujmy detí. A po druhé ľudia sa budú slobodne rozhodovať mať viac detí, čo môže konečne zlepšiť nádej Slovákov na prežitie. Páni a dámy, prvé reakcie na tento ústavný návrh zmeny volebného práva boli u nás úsmevné a odrazom nepochopenia a nedostatku informácií. Verím, že aj dnešná rozprava tento deficit pomôže odstrániť a že návrh si postupne získa svojich stúpencov, a tak postupne bude táto zmena volebného práva na Slovensku možná, resp. vyvolaná diskusia prinesie nové idey na riešenie otázok, ktoré ju vyvolávajú. Ďakujem za pozornosť.